Премилосърдни Господи и праведни Боже!

Ти в земния рай благослови нашите прародители със съпружество и установи брака за умножаване и запазване на човешкия род.

Молим ти се, благослови и нас, Твоите раби (имената), и ни освободи от всяко свързване, от злодейството и чародейството на сатаната и неговите слуги.

Дай ни плод от утробата, за да раждаме и възпитаваме чада за вечния Твой живот. Амин!

Господи Иисусе Христе, Сине на живия Бог!

Ти в Своето идване по плът чудотворно благослови брака като го освети с началото на Своите чудеса.

Умилно ти се молим, поради застъпничеството на Твоята майка и преблагословената девица Мария и на всички Твои светии, за които и сам свидетелстваш, че молитвите им се издигат като тамян пред Тебе, благослови и нас -Твоите раби (имената), да останем съединени в брачно общение.

Оживи вътрешностите ни и ни дай чада, та да имаме добри наследници на християнския си дом за Твоя хвала и слава, заедно с Отца и Светия Дух во веки веков. Амин!

Молитви при съпрущскд безплодие

(съпрузите трябва да са венчани в православен храм)

Господи Боже, Създателю на всяко видимо и невидимо естество, Който от човеколюбие превърна реброто на праотеца Адама в жена и ги благослови да раждат деца за продължение на човешкия род; Който развърза Сарината утроба и благослови роденото от нея дете; Който благослови безродната жена на Маноя и й дари чедо -силния Сампсон; Който послуша безмълвния молитвен глас на Елкановата жена - неплодната Анна, и я удостои с родения от нея пророк Самуила; Който прие молитвата на безродните Захарий и Елисавета и им дари чедо - Йоан Предтеча; Който по Своя божествен промисъл отхвърли укора на безчадието от праведните Йоаким и Анна и им предизвести раждането на пресветата девица Мария, от която се въплъти и роди Спасител за спасението на човешкия род - Който поради Своята голяма милост благослови сватбата в Кана Галилейска за потвърждение, че законното съпружество и раждането на чада в него са съгласни с Твоята божествена воля!

Сам и сега, Господи, послушай молитвените въздишки на грешните твои раби, които изнемогваме под тежестта на безчадието!

Ако ние като човеци, носещи плът и живеещи в тяло, Ти съгрешихме с тяло или душа и престъпихме Твоя закон и Твоите заповеди денем или нощем, с дума, с дело или помисъл, или попаднахме под бащина или майчина клетва, или по някакъв начин повредихме телесните си членове, или другояче се отдалечихме от Твоята божествена воля, Ти като милостив и човеколюбив Бог, прости ни, освободи ни от безчадието и ни дай плод от утробата - добри чада!

Скръбта, плачът и риданията на Своите раби (имената) обърни на радост, развесели сърцата ни, както каза и чрез пророка: 'Развесели се неплодна, ти, която не раждаш; възкликни и извикай ти, която не си изпитала родилни мъки."

Смили се и сега, Господи, и покажи милостта си към Твоята рабиня (имената), развържи утробата ми/й, направи ме/я лоза плодовита и ми/й дай плод на чадорождение.

Господи, милостив бъди и не оставяй в безплодие своя раб (имената) и не ме/го лишавай от рожба, но ми/му дай семе за изкласяване, та с твоята благословия да видим и чада от чадата си като маслинени клонки около трапезата си, за да се прослави и в тях пресвятото и величествено Твое име -на Отца, и Сина, и Светия Дух. Амин!

Чуй ни, милосърдни и всемогъщи Боже!

Бъди милостив към нашите молби и спомни си Своите наредби за умножението на човешкия род.

Милостиво направи така, че онова, което е било съединено от Тебе, да се запази с твоята помощ.

Преблаги Боже, Който с властта на Твоята сила сътвори всичко от нищо и установи първоначалните неща; Ти,

Който направи човека по Твой образ с неразлъчната от него жена, и научи и нас: никак да не се разлъчва онова, което на Теб е било угодно да установиш.

Боже наш, Който си осветил съпружеския съюз в смисъл на великата тайна на Христа с Църквата, погледни милосърдно върху нас, Твоите раби (имената), които сме свързани със съпружески съюз и просим Твоето убежище и помощ, тъй че този съюз да ни бъде иго на милост, мир и радости.

Дай ни да бъдем детеродни, да видим и синове от синовете си, дъщери от дъщерите си, да стигнем в Теб до въжделена старост и да влезнем в небесната скиния.

Защото си милостив и човеколюбив Бог и затова на Тебе слава възнасяме - на Отца, и Сина, и Светия Дух, сега и винаги и во веки веков. Амин!

Господи Иисусе Христе, Сине на живия Бог, който чрез чудо направи плодна утробата на преблагословената девица Мария, тъй че от Светия Дух тя да зачене, роди и отгледа Тебе - нашия Бог и Спасител!

Умилно те молим да дадеш плод на нас - Твоите раби (имената), за да родим здрави деца и с Твоята благодат да ги отгледаме и възпитаме като добри служители на Твоето царство и Твоята църква, в името на Отца, и Сина, и Светия Дух. Амин!

* Преди да започнат да четат това молитвено правило, съпрузите след като се подготвят с пост и молитва, е добре да приемат светите Тайнства Изповед и Причастие. Необходимо е да се обърнат към свещеник, който ще им разясни и помогне.